Аращ дэ абыхэм яхуэтщIэжыфынур
Урысей Федерацэм ЗыхъумэжыныгъэмкIэ и министерствэм и къэлъыхъуакIуэ гупым лэжьыгъэшхуэ пщэрылъ зыщащIыжащ. Абыхэм Iуащхьэмахуэ и щыгур яхъумэу Хэку зауэшхуэм и зэманым а щIыпIэм зи псэр щызыта сэлэтхэм я хьэдэ къупщхьэхэр, я Iэщэ-фащэр къагъуэтыжу зыхуей хуагъэзэну я мурадщ.
Миронов Игорь, Малкаров Аслъэн, Къумахуэ Мухьэдин. Кавказым щекIуэкIа зауэ гуащIэхэр зэриухрэ илъэс 70 щрикъум ирихьэлIэу къаIэта Iуэху щхьэпэм теухуауэ щытащ Iуащхьэмахуэ куей администрацэм, Урысей Федерацэм ЗыхъумэжыныгъэмкIэ и министерствэмрэ КъБР-м и IэнатIэхэмрэ зэгъусэу Терскол щрагъэкIуэкIа зэIущIэр.
Iуащхьэмахуэ район администрацэм и Iэтащхьэ Малкаров Аслъэн жиIащ хэкум и хуитыныгъэм зи псэр щIэзыта сэлэтхэм я къупщхьэхэр 1996 гъэ лъандэрэ къалъыхъуэ пэтми, нобэр къыздэсым къагъуэтыжхэм я бжыгъэр нэхъ мащIэ зэрымыхъуар. «Мемориал-Эльбрус» къэлъыхъуакIуэ гупым лэжьыгъэшхуэ ирегъэкIуэкI. Малкаровым и псалъэхэм къыхигъэщащ, гупыр куэд мыхъуми, лэжьыгъэ пыухыкIахэр зэрызэфIагъэкIыр, цIыху къазэремэщIэкIри ибзыщIакъым. Администрацэм и Iэтащхьэм фIыщIэ хэха хуищIащ УФ-м ЗыхъумэжыныгъэмкIэ и министерствэм апхуэдэ жэрдэм зэрищIам папщIэ, дяпэкIэ я лэжьыгъэр нэхъ псынщIэ, тынш хъуну зэрыщыгугъри и псалъэхэм дыщIигъужащ.
Урысей Федерацэм зыхъумэжыныгъэмкIэ и министрым и къуэдзэм и къалэнхэр зыгъэзащIэ Миронов Игорь къыщыпсалъэм фIыщIэ яхуищIащ кърахьэжьа Iуэхур къадэзыIыгъ, къадэIэпыкъу псоми.
Кавказым щекIуэкIа зауэ гуащIэр зэриухрэ илъэс 70 зэрырикъум и щIыхькIэ ЗыхъумэжыныгъэмкIэ министерствэм къиIэта Iуэхухэм хэту Iуащхьэмахуэ куейр ауэ сытми къыхахауэ аракъым, атIэ зауэр нэхъ гуащIэу зэрыщекIуэкIар, а щIыпIэм сэлэт куэд псэемыблэжу зэрыщызэуар къалъытащ. Нобэр къыздэсым лэжьыгъэ хьэлъэм къримыгъэкIуэту а Iуэху мытыншыр зэрырагъэкIуэкIым папщIэ, Къэбэрдей-Балъкъэрым и къэлъыхъуакIуэ гупым фIыщIэ яхуищIащ Мироновым.
Хэкум и щхьэхуитыныгъэм зи псэр щIэзытахэм я щIыхьыр гъэлъэпIэным ехьэлIауэ ЗыхъумэжыныгъэмкIэ министерствэм и пщэ къалэн пыухыкIахэр дэлъщ. Абыхэм ящыщу нэхъыщхьэ дыдэхэм хохьэ къэлъыхъуакIуэ гупым и лэжьыгъэр къызэгъэпэщыныр, зауэм хэкIуэдауэ къагъэлъэгъуахэмрэ зэкIэ къагъуэтыжахэмрэ я бжыгъэм кIэлъыплъыныр, абыхэм я хьэдащхьэр зыхуей хуэгъэзэжыныр.
Мироновыр щхьэхуэу къытеувыIащ Iэщэ къэзыгъуэтам, псом япэрауэ, хабзэхъумэ IуэхущIапIэхэм я къудамэу а щIыпIэм щыIэм хъыбар иригъэщIэн зэрыхуейм. Министерствэм иригъэкIуэкI лэжьыгъэр наIуэу щып-лъагъу Интернет-хъумапIэ къызэрагъэпэщащи, Хэку зауэшхуэм хэкIуэдахэм я кIуэдыкIамрэ щыщIалъхьэжа щIыпIэмрэ тыншу къыпхуэщIэнущ.
Миронов Игорь жиIащ УФ-м и щIыхьыр ягъэлъапIэу утыкушхуэхэм ихьэн хуейуэ куэдрэ къазэрыхуихуэр. Нэмыцэхэр ди бийуэ щытами, нобэ абыхэм я деж ди сэлэтхэм я хъыбар къыщалъыхъуэ, къагъуэтыжахэр, хабзэм къызэрезэгъыу зыхуей хуагъэзэж — дэри аращ. Дызэрыт илъэсым и кIуэцIкIэ зэфIагъэкIыну зыхуагъэувыж къалэнхэр кърибжэкIа нэужь, къэпсалъэм жиIащ илъэс къэс ирагъэкIуэкI лэжьыгъэр мы гъэм щIагъэхуэбжьэну зэрамурадыр.
УФ-м IэщэкIэ зэщIэузэда и къарухэм я музей нэхъыщхьэм и унафэщI Никонов Александр къыхилъхьащ Хэку зауэшхуэм и Iэужьхэр къатещу къагъуэтыж Iэщэ-фащэхэр щIалъхьэу Кавказыр зыхъумахэм я музей къызэIуахыну, абы къищынэмыщIауэ, Iуащхьэмахуэ и щыгум тет хъумапIэр зэрагъэпэщыжыну. А Iуэхум ехьэлIауэ лэжьыгъэ пыухыкIахэр зэрырагъэкIуэкIыр, «Мир» къэувыIэпIэм (станцым) деж музей щаухуэну зэрамурадыр и псалъэхэм къыхигъэщащ Iуащхьэмахуэ къуажэ администрацэм и Iэтащхьэ Курданов Узеир.
Кърахьэжьа Iуэхум зэреплъыр зэIущIэм къыщагъэлъэгъуащ КъБР-м щыIэ МВД-м и къудамэу Iуащхьэмахуэ районым щыIэм и унафэщI Баттаев Муслим, КъБР-м и дзэ комиссар Харламов Евгений сымэ, нэгъуэщIхэми.
Щомахуэ Залинэ.
Сурэтыр Гуртуев Расул трихащ.
